Modelslentersaak: Man kry borgtog - Howe - Republikein
Monday, October 19th, 10:36:42
Modelslentersaak: Man kry borgtog
Aangekla van poging tot verkragting
Borgtog van N$5 000 is aan mnr. Desmond Derrick Fick (61) in sy tweede verskyning in die Swakopmundse landdroshof toegestaan.
Hy staan tereg op klagte van poging tot verkragting en onsedelike aanranding van 'n 18-jarige meisie.
Landdros Paula Nelao Brown het Dinsdag borgtog met sekere voorwaardes toegestaan.
"Die beskuldigde mag nie direk of indirek kontak met die klaer hê nie," het Brown gesê.
Sy het hom gewaarsku om stiptelik by sy volgende hofverskyning op te daag, anders sal hy die gevolge moet dra.
"Sou jy nalaat om in die hof te verskyn, kan 'n lasbrief vir jou inhegtenisname uitgereik word, jou borgtog sal voorlopig gekanselleer en die borggeld verbeur word," het die landdros gesê.
Brown het aanvanklik borgtog vir Fick geweier toe hy op 5 Augustus vir die eerste keer in die hof verskyn het.
Dié besluit is gebaseer op die staatsaanklaer Cleopatra Boois se vertoë oor die erns van die oortreding en dat dit nie in belang van geregtigheid of in openbare belang is dat die beskuldigde op borgtog vrygelaat word nie.
In die polisieverslag sê adj. komm. Erastus Iikuyu, koördineerder van misdaadondersoeke in die Erongostreek, die beweerde misdaad het tussen Junie en Julie by 'n huis op Swakopmund plaasgevind.
"Daar word beweer die verdagte het die slagoffer na sy huis gelok onder die voorwendsel dat hy haar vir modelwerk wil voorberei. Hy het aan haar bors geraak, haar gesoen en haar privaat­dele betas.
"Die beskuldigde het toe glo probeer om haar broekie te verwyder – sonder haar toestemming. Hy het ook foto's van haar geneem terwyl sy kaal was," het Iikuyu gesê.